བཅུ་པ་རལ་གྲི་བཤད་པ་ལ།གཤིན་རྗེ་གཤེད་དམར་ལས།ཁབ་ལེན་ལྕགས་ཀྱི་རལ་གྲི་ཉིད།།དེ་རྣམས་ཡང་ན་བཅུད་ཅན་གྱི།།རལ་གྲི་ཁྲུ་གང་ཚད་བཅས་ཚད།ཅེས་དང་།གཤིན་རྗེ་གཤེད་ནག་ལས།ཀན་ཏའི་ལྕགས་ཀྱི་རལ་གྲི་ནི།།ལས་ཀྱི་སྦྱོར་བ་བསྒྲུབ་པར་བྱ།།ལས་ཀྱི་རྡོ་རྗེ་སྦྱོར་བ་ཡི།།ལས་ཀྱི་རལ་གྲི་རབ་འགྲུབ་འགྱུར།།ཞེས་དང་།ཡང་དེ་ལས།གྲུབ་ན་རལ་གྲི་རབ་ཏུ་འབར།།འོད་ཟེར་ལྔ་ཡི་གློག་ཆེན་འཁྱུག།གྲུབ་པ་དེ་ནི་བཟུང་གྱུར་པས།།མི་རྣམས་ཁམས་གསུམ་ལས་རྒྱལ་འགྱུར།།ཞེས་གསུང་སོ།བཅུ་གཅིག་པ་བེང་ནི།རྙིང་རྒྱུད་མེ་ལྕེ་འཕྲེང་བའི་རྒྱུད་ལས།དེ་ནས་བེང་གི་བཅས་དག་ནི།།ཙནྡ་སེང་ལྡེང་ཤེར་ཤིང་དང་།།སྐྱེར་ལྡེང་མཛོ་མོ་གླ་བ་དང་།།རྒྱ་ཤུག་དག་ལ་འདོམ་གང་ངམ།།མདའ་གང་ཚད་དུ་བྱས་པ་ལ།།ལོགས་བརྒྱད་རྒྱ་མདུད་གཉིས་ལྡན་པ།།མགོ་བོར་ནོར་བུ་མེ་འབར་བ།།རྡོ་རྗེ་རྩེ་མོ་ཕུར་བུའི་དབལ།།ཁ་དོག་སྨུག་པོ་ཡང་ན་གནག།ཕྱོགས་བརྒྱད་ལྷ་སྲིན་སྡེ་བརྒྱད་ཀྱི།།སྲོག་སྙིང་དྲག་སྔགས་བཅས་པ་གཞུགཅེས་དང་།མགོན་པོ་དངོས་གྲུབ་འབྱུང་བའི་རྒྱུད་ལས།གསང་བ་བེང་འཛིན་མགོན་པོ་ཡིས།།ལྷ་མ་ཡིན་གྱི་གྲོང་ཁྱེར་ནི།།སུམ་བརྩེགས་ལ་སོགས་ཁང་བཟང་རྣམས།།ཁྲོ་བོ་ཙནྡན་བེང་བསྣམས་ཀྱིས།ཞེས་སོགས་གསུང་སོ།།